…………………………

………………………… г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ****Г-ЖА ДЕСИСЛАВА ТАНЕВА** | **ОДОБРИЛ,****МИНИСТЪР НА ЗЕМЕДЕЛИЕТО,** **ХРАНИТЕ И ГОРИТЕ:** **ДЕСИСЛАВА ТАНЕВА** |

**ДОКЛАД**

**от д–р Лозана Василева, заместник-министър на земеделието и храните**

**Относно:** Наредба за изменение и допълнение на Наредба № 6 от 2015 г. за прилагане на мярка 13 „Плащания за райони с природни или други специфични ограничения“ от Програмата за развитие на селските райони за периода 2014 – 2020 г.

**УВАЖАЕМА ГОСПОЖО МИНИСТЪР,**

На основание чл. 9а, т. 2 от Закона за подпомагане на земеделските производители внасям за одобрение проект на Наредба за изменение и допълнение на Наредба № 6 от 2015 г. за прилагане на мярка 13 "Плащания за райони с природни или други специфични ограничения" от Програмата за развитие на селските райони за периода 2014 - 2020 г., наричана по-нататък „НИД на Наредба № 6 от 2015 г.“.

С проекта на наредба се цели да се осигури съответствие на текстове, включени в одобреното седмо изменение на ПРСР 2014 - 2020 г. и приложимото национално законодателство. С полученото Решение за изпълнение на Комисията CCI 2014BG06RDNP001 от 27.05.2020 г. за одобряване на изменението на програмата за развитие на селските райони на България за подпомагане от Европейския земеделски фонд за развитие на селските райони се одобрява обхвата на районите с природни ограничения, различни от планинските и обхвата на другите райони със специфични ограничения, както и условията за прилагане на подмярка 13.3 "Компенсационни плащания за други райони, засегнати от специфични ограничения".

В тази връзка се създава Приложение № 1, в което са изброени землищата, попадащи в обхвата на другите райони, засегнати от специфични ограничения, допустими за подпомагане по подмярка 13.3 "Компенсационни плащания за други райони, засегнати от специфични ограничения", и се прецизира текста в чл. 3, ал. 1 от наредбата

Предвид одобрените от ЕК в седмо изменение на ПРСР 2014-2020 г. нива на подпомагане по подмярка 13.3 "Компенсационни плащания за други райони, засегнати от специфични ограничения", се предлага изменение в чл. 8а от наредбата.

Приложението към чл. 3, ал. 3 става Приложение № 2 и с него се изменя списъкът на землищата, които след одобрения от ЕК обхват на районите с природни ограничения, различни от планинските, определени съгласно чл. 32, параграф 3 от Регламент (ЕС) № 1305/2013, не отговарят на условията за подпомагане, но имат право на преходно компенсационно плащане съгласно чл. 31, ал. 5. Окончателното одобрение на обхвата на районите с други специфични ограничения налага ревизиране на отпадащите землища, тъй като част от тях попадат в одобрения от ЕК обхват на райони с други специфични ограничения. В Приложение № 2 към проекта на наредбата се съдържа актуализираният списък с отпадналите землища.

Като обобщение, може да се отбележи, че възникналите обстоятелства, които налагат приемането на проекта на НИД на Наредба № 6 от 2015 г. е необходимостта от отразяване на одобрените от ЕК текстове по отношение мярка 13 в нормативната уредба. Няма възможност предвижданите с проекта изменения и допълнения да бъдат реализирани по друг начин. Засягат се определен кръг правни субекти, а именно земеделски стопани, които могат да бъдат подпомагани по реда на цитираната наредба. От страна на администрацията, пряко заинтересована страна от влизането в сила на проекта на НИД на Наредба № 6 от 2015 г. е Държавен фонд „Земеделие“ – Разплащателна агенция.

С предложените промени в нормативната уредба се цели да се осигури съответствие на текстове, включени в одобреното от Европейската комисия седмо изменение на ПРСР 2014 - 2020 г. и приложимото национално законодателство.

Постигането на тези цели са резултатите, към които е насочен настоящият проект на НИД на Наредба № 6 от 2015 г. С влизането в сила на НИД на Наредба № 6 от 2015 г. ще се постигне реализиране в пълнота на одобрените от ЕК текстове на ПРСР 2014-2020 г. по отношение прилагането на мярка 13 "Плащания за райони с природни или други специфични ограничения".

Предложеният проект на наредба не води до въздействие върху бюджета на Министерството на земеделието, храните и горите. Мярката се финансира със средства от Европейския земеделски фонд за развитие на селските райони и предвидено процентно национално съфинансиране.

Не е изготвена таблица за съответствие с правото на Европейския съюз, тъй като с проекта на наредба не се транспонира нормативни актове на ЕС.

Съгласно чл. 26, ал. 3 и 4 от Закона за нормативните актове проекта на Наредба и доклад (мотиви) са публикувани на интернет страницата на Министерството на земеделието, храните и горите и на Портала за обществени консултации за срок от 30 дни.

Съгласно чл. 26, ал. 5 от Закона за нормативните актове справката за проведената обществена консултация, заедно с обосновка за неприетите предложения е публикувана на интернет страницата на Министерството на земеделието, храните и горите и на Портала за обществени консултации.

Проектът е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са приети и отразени.

**УВАЖАЕМА ГОСПОЖО МИНИСТЪР,**

Във връзка с гореизложеното и на основание чл. 9а, т. 2 от Закона за подпомагане на земеделските производители, предлагам да издадете предложения проект на Наредба за изменение и допълнение на Наредба № 6 от 2015 г. за прилагане на мярка 13 „Плащания за райони с природни или други специфични ограничения” от Програмата за развитие на селските райони за периода 2014 – 2020 г.

|  |  |
| --- | --- |
| **Приложениe:**  | 1. Наредба за изменение и допълнение на Наредба № 6 от 2015 г. за прилагане на мярка 13 „Плащания за райони с природни или други специфични ограничения“ от Програмата за развитие на селските райони за периода 2014 – 2020 г.;
2. Справка за отразяване на постъпилите становища;
3. Справка за отразяване на постъпилите бележки и предложения от проведената обществена консултация;
4. Постъпили становища.
 |

С уважение,

**Д–Р ЛОЗАНА ВАСИЛЕВА**

*Заместник-министър*